Likumprojekts

**Grozījums likumā "Par aviāciju"**

Izdarīt likumā "Par aviāciju" (Latvijas Republikas Saeimas un Ministru Kabineta Ziņotājs, 1994, 22. nr.; 1997, 13., 23. nr.; 1998, 15., 23. nr.; 1999, 23. nr.; 2002, 12. nr.; 2003, 15. nr.; 2004, 7., 10., 20. nr.; 2005, 10., 15. nr.; 2006, 1., 12., 24. nr.; 2007, 10., 14. nr.; 2008, 9. nr.; 2009, 6., 17. nr.; Latvijas Vēstnesis, 2009, 196. nr.; 2010, 166. nr.; 2011, 99. nr.; 2013, 69. nr.; 2014, 70., 204. nr.; 2016, 123. nr.; 2017, 242. nr.; 2018, 210. nr.; 2019, 132., 235. nr.) šādu grozījumu:

Izteikt 57.1 pantu šādā redakcijā:

"**57.1 pants. Iepriekšējās darbības pārbaude**

Darba devējs veic standarta iepriekšējās darbības pārbaudi Komisijas 2015. gada 5. novembra īstenošanas regulā (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā (turpmāk – regula Nr. 2015/1998), noteiktajām personām un personām, kuras veiks darba pienākumus aeronavigācijas objektos, ievērojot Komisijas 2011. gada 17. oktobra īstenošanas regulu (EK) Nr. 1035/2011, ar ko nosaka kopīgas prasības aeronavigācijas pakalpojumu sniegšanai un groza regulas (EK) Nr. 482/2008 un (ES) Nr. 691/2010, regulas Nr. 2015/1998 pielikuma 11.1.3. punkta "a", "b" un "c" apakšpunktā un 11.1.4. punktā noteiktajā apjomā.

Darba devējs neslēdz darba līgumu, izbeidz darba tiesiskās attiecības ar šā panta pirmajā daļā minēto personu vai uz laiku to atstādina no darba pienākumu pildīšanas, ja standarta iepriekšējās darbības pārbaudes laikā ir konstatēts, ka persona:

1) ir sniegusi nepatiesu informāciju par savu identitāti vai iepriekšējo nodarbošanos pēdējo piecu gadu laikā;

2) ir sodīta par tīša noziedzīga nodarījuma izdarīšanu, – pirms sodāmība nav dzēsta vai noņemta;

3) nav iesniegusi darba devējam atzinumu par personas veselības stāvokļa atbilstību veicamajam darbam vai ir saņemts negatīvs šajā punktā minētais atzinums;

4) ir administratīvi sodīta par ieroču, munīcijas, speciālo līdzekļu un pirotehnisko izstrādājumu aprites kārtības pārkāpšanu, alkoholisko dzērienu, narkotisko vai citu apreibinošu vielu iespaidā izdarītiem pārkāpumiem, par sīko huligānismu vai par ļaunprātīgu nepakļaušanos policijas iestādes darbinieka likumīgam rīkojumam vai prasībai, kamēr nav pagājis gads pēc administratīvā soda izpildes.

Pēc standarta iepriekšējās darbības pārbaudes veikšanas regulas Nr. 2015/1998 pielikuma 11.1.3. punkta "a", "b" un "c" apakšpunktā un 11.1.4. punktā noteiktajā apjomā darba devējs nosūta datus par šā panta pirmajā daļā minētajām personām, uz kurām neattiecas šā panta otrās daļas nosacījumi, Valsts drošības dienestam regulas Nr. 2015/1998 pielikuma 11.1.3. punkta "d" apakšpunktā noteiktās pastiprinātās iepriekšējās darbības pārbaudes veikšanai, ja:

1) personai izdodama gaisa kuģa apkalpes locekļa identitātes karte un lidostas identitātes karte;

2) personu pieņem darbā īstenot drošības pārbaudes, piekļuves kontroli un citus drošības kontroles pasākumus;

3) personas darba pienākumos ietilpst civilās aviācijas gaisa kuģa apkalpes locekļa identitātes karšu un lidostas identitātes karšu izsniegšana;

4) personas darba pienākumos ietilpst tā personāla apmācība, vadība un uzraudzība, kas veic regulā Nr. 2015/1998 noteiktās pārbaudes, piekļuves kontroli un citus drošības kontroles pasākumus;

5) personai ir administratora tiesības vai neierobežota un neuzraudzīta piekļuve kritiskām informācijas un komunikāciju tehnoloģiju sistēmām, kā arī datiem, kurus izmanto civilās aviācijas drošībā saskaņā ar valsts civilās aviācijas drošības programmu, vai datiem, kas identificēti saskaņā ar regulas Nr. 2015/1998 pielikuma 1.7.3. punktā noteikto riska novērtējumu.

Pēc pastiprinātās iepriekšējās darbības pārbaudes veikšanas Valsts drošības dienests savas kompetences ietvaros sniedz atzinumu darba devējam par to, vai persona ir sekmīgi izturējusi pastiprināto iepriekšējās darbības pārbaudi.

Iepriekšējās darbības pārbaudes veikšanas kārtību, civilās aviācijas gaisa kuģa apkalpes locekļa identitātes kartes un lidostas identitātes kartes izsniegšanas un anulēšanas kārtību nosaka Ministru kabinets.

Papildus šā panta otrajā daļā minētajiem nosacījumiem darba devējs neslēdz darba līgumu, izbeidz darba tiesiskās attiecības vai uz laiku atstādina no darba pienākumu pildīšanas personu, ja ir saņemts negatīvs Valsts drošības dienesta atzinums.

Darba devējs saskaņā ar līgumu var pilnvarot lidostas administrāciju veikt standarta iepriekšējās darbības pārbaudi vai tās daļu šā panta pirmajā daļā minētajām personām, kurām nepieciešama pastāvīga piekļuve lidlauka kontrolējamai zonai."

Likums stājas spēkā 2020. gada 31. decembrī.

Satiksmes ministrs

T. Linkaits